Klaus Iohannis respinge ideea de a ceda un sistem Patriot Ucrainei fără o mare condiție
- Iulia Moraru
- 22 mai 2024, 15:51
Klaus Iohannis a respins ideea ca România să ofere Ucrainei o baterie Patriot fără să primească în schimb un sistem de protecție adecvat. Președintele a subliniat că este imperativ ca România să nu rămână fără capacitatea sa de apărare antirachetă și antiaeriană, indiferent de situație.
Președintele României a comunicat inițial că nu dorește să comenteze această chestiune și că vede că nu este potrivit să fie discutată în spațiul public general.
Acesta a subliniat că problema trebuie abordată de către specialiștii din Armată și să fie în cele din urmă decisă în cadrul Consiliului Suprem de Apărare a Țării (CSAT), după care rezultatul va fi comunicat.
Klaus Iohannis nu acceptă ca România să rămână fără apărare
Președintele Iohannis a exprimat opinia că o dezbatere publică extinsă nu este benefică într-un caz atât de specializat și delicat, mai ales că aceasta implică un conflict armat.
Klaus Iohannis spune că şedinţa Consiliului Suprem de Apărare a Ţării va fi convocată imediat după ce experții stabilesc detaliile necesare.
Potrivit șefului statului, atât timp cât România cedează ceva, țara noastră trebuie să primească altceva în schimb.
„Nu este simplu. Să nu ne imaginăm că vorbim aici, nu ştiu, de o remorcă cu trei aparate. Este foarte complicat. Sunt contracte care s-au făcut între furnizor şi beneficiar. Sunt instalaţii foarte sofisticate şi aceste lucruri trebuie foarte bine clarificate.
Nemaivorbind de faptul că eu nu accept sub nicio formă ca România să rămână fără apărare antirachetă şi fără apărare antiaeriană. Despre asta vorbim. Deci în măsura în care se cedează ceva, trebuie România să primească altceva. Altfel, nu se va face nimic”, a explicat Klaus Iohannis într-o conferință de presă susținută la Zărnești.
Volodimir Zelenski așteaptă decizia României
Șeful statului a mai subliniat că nu există un termen până la care se va lua decizia, pentru că aceste discuţii sunt purtate de cei din Ministerul Apărării şi durează.
Referindu-se la întrevederea cu Zelenski de zilele trecute, Klaus Iohannis a spus că președintele Ucrainei așteaptă „cu interes” decizia țării noastre privind sistemul Patriot.
Zilele trecute, și Traian Băsescu și-a exprimat părerea cu privire la decizia pe care trebuie să o ia România, menționând că țara noastră ar face „o mare greșeală” dacă nu ar acționa în favoarea ucrainenilor.